Tasavallan presidentin vanhempi adjutantti, everstiluutnantti Carl Aejmelaeus Naantalin Kultarannassa.
**Carl Bror Emil "Kalle" Aejmelaeus-Äimä** (20. toukokuuta 1882 Porvoo – 13. heinäkuuta 1935 Kiel, Saksa) oli suomalainen eversti.

Elämäkerta
----------

Aejmelaeuksen sukuun kuulunut Aejmelaeus-Äimä kirjoitti ylioppilaaksi Helsingin suomalaisesta reaalilyseosta vuonna 1901. Hänen vanhempansa olivat Paltamossa syntynyt Weilin+Göösin konttoripäällikkö Edvin Aejmelaeus sekä porvoolainen Johanna Simolin. Aejmelaeus-Äimä sai sotilaskoulutusta Pietarissa Keisari Nikolain ratsuväkiopistossa vuosina 1906–1908 sekä Miekkailu- ja voimistelukoulussa 1914. Samana vuonna hän suoritti myös Keisarillisen arkeologisen instituutin loppututkinnon. Aejmelaeus-Äimä toimi Nikolain ratsukoulun urheilun ja voimistelun opettajana vuodesta 1912 alkaen.

Suomen itsenäistymisen jälkeen Aejmelaeus-Äimä tuli Suomen armeijan palvelukseen vuonna 1918. Vuosina 1919–1925 Aejmelaeus-Äimä toimi presidentti K. J. Ståhlbergin sota-asiain kanslian päällikkönä sekä hänen 1. adjutanttinaan. Hänet ylennettiin everstiksi 1925, ja hän toimi sitten Suomen sotilasasiamiehenä Moskovassa 1926–1928 ja Lontoossa 1929–1931. Viimeksi Aejmelaeus-Äimä oli Viipurin komendanttina vuodesta 1933 alkaen.

Aejmelaeus-Äimä oli innokas urheilumies, joka harrasti erityisesti miekkailua. Hän edusti Venäjää vuoden 1912 Tukholman olympialaisten nykyaikaisessa viisiottelussa mutta kahden lajin jälkeen keskeytti kilpailun. Vuonna 1923 Aejmelaeus oli mukana perustamassa Helsingin Miekkailijoita, ja myöhemmin hän toimi Suomen Olympiakomitean jäsenenä.

Aejmelaeus-Äimä julkaisi vuonna 1912 venäjänkielisen 148-sivuisen kuvitetun hiihto-oppaan *Hiihto sotilastarkoituksia varten* (*Лыжи в военном деле*), jossa hän esitteli hiihdon historiaa, erilaisia suksimalleja, hiihtotapoja, hiihtotekniikoita sekä hiihdon soveltuvuutta sotilastarkoituksiin.

Aejmelaeus-Äimä kuului Vapaamuurareihin.*lähde?* Hän avioitui Astrid Hagströmin kanssa Tampereella heinäkuussa 1933. Aejmelaeus-Äimä kuoli heinäkuussa 1935 aivoverenvuotoon ollessaan virkalomalla Kielissä.

Lähteet
-------

* Viipurin Komendantinviraston laatima ansioluettelo
* Tasavallan Presidentin sotilaskäsky No: 38/19

### Viitteet

1. 1 2  AEJMELAEUS *Ylioppilasmatrikkeli 1900–1902*. Helsingin yliopisto.  Arkistoitu 22.12.2015. Viitattu 13.12.2015.
2. ↑  Kalle Aejemelaeus *Athletes*. Olympedia. Viitattu 11.6.2013. (englanniksi)
3. ↑  Athletics (Sivut 648, 651 ja 655) *Fifth Olympiad : the Official Report of the Olympic Games of Stockholm, 1912 Swedish Olympic Committee*.  1913. Swedish Olympic Council/LA84 Foundation. Viitattu 4.9.2021. (englanniksi)
4. ↑  Suomen Miekkailuliitto 75-vuotta *Juhlapuhe*. Suomen Miekkailuliitto. Viitattu 11.6.2013. [vanhentunut linkki]
5. ↑  Kanerva, Jari: Kadonneen hiihto-oppaan jäljillä *Liikunta & Tiede*.  11.1.2021. Liikuntatieteellinen Seura. Viitattu 16.1.2021.
6. ↑  Kuolleita (nro 82, s. 3) *Laatokka*.  16.07.1935. Kansalliskirjaston digitaaliset aineistot. Viitattu 16.7.2020.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Kansalliset | 
* Saksa

 |

 |